Níor stop sé riamh de bheith ag foghlaim amhrán agus bhí sé riamh anall sásta iad a roinnt go flaithiúil le hamhránaithe eile. Ní fios cé mhéad amhránaí a tháinig faoina anáil. Ba eisean an tslat tomhais a bhí agam riamh i gcás aon amhrán a bhain le Napoleon. B’aigesean a bhí na leaganacha ab fhearr díobh. D’eisigh sé an t-uafás ar cheirníní thar na blianta agus bhí eolas cuimsitheach aige. Ach cé gur chuir sé iontas orainn go minic leis an méid eolais a bhí aige ba dhuine dár gcuid féin é Frank i gcónaí.